#### ΔΗΜΟΣΙΟ ΧΡΕΟΣ – ΕΓΓΥΗΣΕΙΣ

##### ΔΗΜΟΣΙΟ ΧΡΕΟΣ

Από τις αρχές του τρέχοντος έτους έχει ήδη ξεκινήσει η εφαρμογή των βραχυχρόνιων μέτρων ελάφρυνσης του χρέους, όπως αποτυπώθηκαν στις αποφάσεις του Eurogroup της 25ης Μαΐου 2016, τα οποία περιλαμβάνουν την εξομάλυνση των λήξεων των δανείων του EFSF, τη μείωση του επιτοκιακού τους κινδύνου, καθώς επίσης και την άρση για το έτος 2017 του περιθωρίου του δανείου για την επαναγορά χρέους του 2012.

Η εφαρμογή των παραπάνω μέτρων αναμένεται να συνεχιστεί έως τη λήξη του τρέχοντος προγράμματος, τον Αύγουστο του 2018. Στη συνέχεια θα εξεταστεί η εφαρμογή του δεύτερου πακέτου μέτρων, προκειμένου να ενισχυθεί η βιωσιμότητα του χρέους, ώστε οι ετήσιες μικτές χρηματοδοτικές ανάγκες να παραμένουν χαμηλότερες του 15% ως ποσοστό του ΑΕΠ σε μεσοπρόθεσμο χρονικό ορίζοντα και χαμηλότερες του 20% μακροπρόθεσμα. Τα μεσοπρόθεσμα μέτρα ελάφρυνσης του χρέους περιλαμβάνουν τη μείωση του επιτοκίου του δανείου που είχε συναφθεί το 2012 στο πλαίσιο της επαναγοράς του χρέους, μέσω της πλήρους κατάργησης από το 2018 του περιθωρίου που εφαρμόζεται επί του τρέχοντος επιτοκίου, τη χρησιμοποίηση από το 2017 των κερδών από τα ελληνικά ομόλογα «ANFA» και «SMP» για τη μείωση των μικτών χρηματοδοτικών αναγκών, περιλαμβανομένων και των κερδών του έτους 2014, τη μερική αποπληρωμή δανείων του «επίσημου τομέα» μέσω αχρησιμοποίητων πόρων του ESM και την περαιτέρω εξομάλυνση των λήξεων των δανείων του EFSF με επιμήκυνση της μέσης σταθμικής τους διάρκειας, σταθεροποίηση των επιτοκίων τους και αναβολή πληρωμής τόκων.

Οι χρηματοδοτικές ανάγκες του Ελληνικού Δημοσίου κατά το πρώτο εξάμηνο του 2017 καλύφθηκαν ως επί το πλείστον με βραχυπρόθεσμο εσωτερικό δανεισμό: μηνιαίες εκδόσεις εντόκων γραμματίων τρίμηνης και εξάμηνης διάρκειας και πράξεις διαχείρισης ταμειακής ρευστότητας υπό τη μορφή repo agreements, τις οποίες συνάπτει ο Οργανισμός Διαχείρισης Δημοσίου Χρέους (ΟΔΔΗΧ) για την αξιοποίηση των διαθεσίμων, κυρίως, των φορέων της Γενικής Κυβέρνησης. Επιπλέον, στο πλαίσιο της σύμβασης χρηματοδότησης με τον ESM, εκταμιεύτηκαν 8.500 εκατ. ευρώ και αναμένεται η εκταμίευση επιπλέον ποσού της τάξης των 5.500 εκατ. ευρώ μετά την ολοκλήρωση της τρίτης αξιολόγησης. Η υπόθεση εκταμίευσης του παραπάνω ποσού σε συνδυασμό με τη διατήρησή του ως ταμειακά διαθέσιμα ασφαλείας (cash buffer) εξηγεί την αύξηση του δημοσίου χρέους το 2017. Σε περίπτωση μη υλοποίησης της παραπάνω εκταμίευσης, έστω μερικώς, θα υπάρξει ανάλογη προσαρμογή στο ύψος του δημοσίου χρέους στο τέλος του 2017.

Αξιοσημείωτη συμβολή στην αναδημιουργία της καμπύλης αποδόσεων των τίτλων του Ελληνικού Δημοσίου είχε η κοινοπρακτική έκδοση ομολόγου σταθερού επιτοκίου, πενταετούς διάρκειας, ύψους 3.000 εκατ. ευρώ, με την οποία η ελληνική οικονομία επέστρεψε στη χρηματοδότηση μέσω των διεθνών αγορών ύστερα από τρία περίπου έτη. Η καμπύλη αποδόσεων αναμένεται να εμπλουτιστεί περαιτέρω με την επικείμενη ανταλλαγή της σειράς των είκοσι ομολόγων προερχόμενων από το PSI με πέντε νέα ομόλογα –«benchmarks», στο πλαίσιο του προγράμματος LME (Liability Management Exercise), καθώς επίσης και με την πραγματοποίηση νέων εκδόσεων ομολόγων σταθερού επιτοκίου.

Οι αποφάσεις του Eurogroup της 15ης Ιουνίου 2017, υποστηρίζουν την επιστροφή της Ελλάδας στις αγορές με τη δημιουργία ταμειακών διαθεσίμων ασφαλείας (cash buffer), όπως έγινε και με τις υπόλοιπες χώρες που ολοκλήρωσαν τα προγράμματα προσαρμογής. Η δημιουργία ταμειακών διαθεσίμων ασφαλείας θα γίνει μέσω του ESM και πιθανά μέσω νέων εκδόσεων ομολόγων. Ως εκ τούτου αναμένεται μία προσωρινή αύξηση του δημοσίου χρέους για το 2018, το τελικό ύψος της οποίας θα διαμορφωθεί από τα ποσά που θα αντληθούν για τον σκοπό αυτό.

Στις 30/09/2017, το σύνολο των ευρωπαϊκών δανείων του πρώτου, του δεύτερου και του τρίτου προγράμματος στήριξης (GLF, EFSF, ESM) ανήλθε σε 221.182,4 εκατ. ευρώ, ενώ τα αντίστοιχα δάνεια προς το Διεθνές Νομισματικό Ταμείο διαμορφώθηκαν σε 11.541,9 εκατ. ευρώ.

**1. Χρέος Κεντρικής Διοίκησης και Γενικής Κυβέρνησης**

Το χρέος της Κεντρικής Διοίκησης εκτιμάται ότι θα διαμορφωθεί στα 332.800 εκατ. ευρώ ή 186,4% ως ποσοστό του ΑΕΠ στο τέλος του 2017, έναντι 326.358 εκατ. ευρώ ή 187,3% ως ποσοστό του ΑΕΠ το 2016.

Το 2018 το ύψος του χρέους της Κεντρικής Διοίκησης προβλέπεται ότι θα ανέλθει στα 343.000 εκατ. ευρώ ή 185,7% ως ποσοστό του ΑΕΠ, παρουσιάζοντας μείωση 0,7 ποσοστιαίες μονάδες έναντι του 2017 (πίνακας 4.1).

Το χρέος της Γενικής Κυβέρνησης εκτιμάται ότι θα ανέλθει στα 318.300 εκατ. ευρώ ή 178,2% ως ποσοστό του ΑΕΠ στο τέλος του 2017, έναντι 315.036 εκατ. ευρώ ή 180,8% ως ποσοστό του ΑΕΠ το 2016. Το 2018, το χρέος της Γενικής Κυβέρνησης προβλέπεται ότι θα διαμορφωθεί στα 332.000 εκατ. ευρώ ή 179,8% ως ποσοστό του ΑΕΠ, παρουσιάζοντας αύξηση 1,6 ποσοστιαία μονάδα έναντι του 2017 (πίνακας 4.2).

|  |  |  |  |  |  |
| --- | --- | --- | --- | --- | --- |
| **Πίνακας 4.1 Σύνθεση χρέους Κεντρικής Διοίκησης**  **(σε εκατ. ευρώ)** | | | | | |
|  | | | | | |
|  |  | **2015** | **2016** | **2017\*** | **2018\*\*** |
| **Α.** | **Ομόλογα** | **59.819** | **56.717** | **50.174** | **55.275** |
|  | Ομόλογα στην αγορά εσωτερικού | 57.112 | 54.354 | 48.407 | 53.537 |
|  | Ομόλογα στις αγορές εξωτερικού | 2.594 | 2.277 | 1.708 | 1.708 |
|  | Τιτλοποιήσεις στο εξωτερικό | 113 | 86 | 59 | 30 |
|  |  |  |  |  |  |
| **Β.** | **Βραχυπρόθεσμοι Τίτλοι** | **14.880** | **14.890** | **14.900** | **13.700** |
|  | Έντοκα Γραμμάτια | 14.832 | 14.890 | 14.900 | 13.700 |
|  | Έντοκα Γραμμάτια σε φυσικούς τίτλους | 48 | 0 | 0 | 0 |
|  |  |  |  |  |  |
| **Γ.** | **Δάνεια** | **236.633** | **243.388** | **252.726** | **265.025** |
|  | Δάνεια Τραπέζης Ελλάδος | 3.792 | 3.321 | 2.849 | 2.377 |
|  | Λοιπά Δάνεια Εσωτερικού | 109 | 188 | 246 | 228 |
|  | Ειδικά και Διακρατικά Δάνεια | 7.423 | 7.480 | 7.594 | 7.284 |
|  | Δάνεια Μηχανισμού Στήριξης | 220.431 | 227.660 | 237.711 | 250.969 |
|  | Λοιπά Δάνεια Εξωτερικού | 4.878 | 4.739 | 4.326 | 4.167 |
|  |  |  |  |  |  |
| **Δ.** | **Βραχυπρόθεσμα δάνεια** | **10.000** | **11.363** | **15.000** | **9.000** |
|  | Πώληση τίτλων με σύμφωνο επαναγοράς (repos) | 10.000 | 11.363 | 15.000 | 9.000 |
|  |  |  |  |  |  |
| **Ε.** | **Σύνολο χρέους Κεντρικής Διοίκησης (Α+Β+Γ+Δ)** | **321.332** | **326.358** | **332.800** | **343.000** |
|  | (ως % του ΑΕΠ) | 182,3% | 187,3% | 186,4% | 185,7% |
|  | ΑΕΠ | 176.312 | 174.199 | 178.579 | 184.691 |

\* Εκτιμήσεις \*\*Προβλέψεις

Πηγή: ΟΔΔΗΧ

|  |  |  |  |  |
| --- | --- | --- | --- | --- |
| **Πίνακας 4.2 Χρέος Γενικής Κυβέρνησης**  **(σε εκατ. ευρώ)** | | | | |
|  | | | | |
|  | **2015** | **2016** | **2017\*** | **2018\*\*** |
|  |  |  |  |  |
| **Α. Χρέος Κεντρικής Διοίκησης** | **321.332** | **326.358** | **332.800** | **343.000** |
| Β Χρέος ΝΠΔΔ, κέρματα κ.λπ. μείον επενδύσεις σε τίτλους ΕΔ | 2.071 | 607 | -500 | 1.000 |
| **Γ. Χρέος Κεντρικής Κυβέρνησης κατά ESA (A+B)** | **323.403** | **326.965** | **332.300** | **344.000** |
| Δ Χρέος ΟΤΑ, OKA μείον ενδοκυβερνητικό χρέος | -11.640 | -11.929 | -14.000 | -12.000 |
| **Ε. Χρέος Γενικής Κυβέρνησης (Γ+Δ)** | **311.763** | **315.036** | **318.300** | **332.000** |
| **(ως % του ΑΕΠ)** | **176,8%** | **180,8%** | **178,2%** | **179,8%** |
| ΑΕΠ | 176.312 | 174.199 | 178.579 | 184.691 |

\* Εκτιμήσεις \*\* Προβλέψεις

Πηγή: ΟΔΔΗΧ

**2. Εξέλιξη δημόσιου χρέους Γενικής Κυβέρνησης**

Το χρέος της Γενικής Κυβέρνησης από 31/12/2016 μέχρι 31/12/2017 εκτιμάται ότι θα αυξηθεί κατά 3.264 εκατ. ευρώ, ενώ για το διάστημα από 31/12/2017 μέχρι 31/12/2018 προβλέπεται ότι θα αυξηθεί κατά 13.700 εκατ. ευρώ. Οι αυξήσεις αυτές οφείλονται κυρίως στη δημιουργία ταμειακών διαθεσίμων ασφαλείας (cash buffer) μέσω του ESM και τη χρηματοδότηση ληξιπρόθεσμων υποχρεώσεων (πίνακας 4.3).

|  |  |  |  |
| --- | --- | --- | --- |
| **Πίνακας 4.3 Εξέλιξη δημόσιου χρέους Γενικής Κυβέρνησης**  **(σε εκατ. ευρώ)** | | | |
|  | | | |
|  | **2017\*** | **2018\*\*** | **Διαφορά**  **2018-2017** |
| **(1)** | **(2)** | **(3)=(2)-(1)** |
| Ταμειακό ισοζύγιο Γενικής Κυβέρνησης | 681 | -3.320 | -4.001 |
| *Ισοζύγιο Γενικής Κυβέρνησης κατά ESA* | *1.086* | *-1.126* | *-2.212* |
| *Εθνικολογιστικές προσαρμογές Γενικής Κυβέρνησης* | *-405* | *-2.194* | *-1.789* |
| Εξόφληση ληξιπρόθεσμων υποχρεώσεων | 1.500 | 2.200 | 700 |
| Αυξήσεις ΜΚ εταιρειών, συμμετοχή στην ΕΤΕπ | 350 | 112 | -238 |
| Αντικατάσταση βραχυπρόθεσμου χρέους | 0 | 7.000 | 7.000 |
| Μεταβολή διαθεσίμων | 2.850 | 10.000 | 7.150 |
| Πώληση μετοχών | -48 | -1.627 | -1.579 |
| Αποπληρωμή μετατρέψιμων ομολόγων (CoCos) | -2.029 | 0 | 2.029 |
| Έσοδα από επενδύσεις σε τίτλους φορέων Γενικής Κυβέρνησης | -92 | -756 | -664 |
| Προσαρμογές στο άρτιο, λοιπές προσαρμογές | 52 | 91 | 39 |
| **Μεταβολή από προηγούμενο έτος** | **3.264** | **13.700** | **10.436** |
|  |  |  |  |
| **Χρέος Γενικής Κυβέρνησης** | **318.300** | **332.000** | **13.700** |
| **Χρέος Γενικής Κυβέρνησης ως % του ΑΕΠ** | **178,2%** | **179,8%** | **1,6%** |
| ΑΕΠ | 178.579 | 184.691 |  |

\* Εκτιμήσεις \*\*Προβλέψεις

Πηγή: ΟΔΔΗΧ

**3.**  **Δομή και χαρακτηριστικά του χρέους Κεντρικής Διοίκησης**

Ο χρονικός ορίζοντας των λήξεων του χρέους της Κεντρικής Διοίκησης στις 30/09/2017 εκτείνεται μέχρι το έτος 2059. Η αδυναμία προσφυγής για δανεισμό στις αγορές από το Μάιο του 2010, είχε ως αποτέλεσμα τη δραστική μείωση των ομολόγων και την αντικατάστασή τους με δάνεια (διάγραμμα 4.1). Η αναλογία αυτή αναμένεται να αντιστραφεί τα επόμενα έτη με τη σταδιακή επάνοδο του Ελληνικού Δημοσίου στις αγορές για δανεισμό.

|  |
| --- |
| **Διάγραμμα 4.1 Χρονοδιάγραμμα λήξης χρέους της Κεντρικής Διοίκησης**  **την 30/9/2017**  **(σε εκατ. ευρώ)** |
|  |

Πηγή: ΟΔΔΗΧ

Επισημαίνεται ότι στις 30/09/2017 το ύψος των ομολόγων του Ελληνικού Δημοσίου περιορίστηκε στο 14,8% του χρέους Κεντρικής Διοίκησης (έναντι 91% το 2009) και αντικαταστάθηκε με δάνεια που ελήφθησαν από το Μηχανισμό Στήριξης, τα οποία αποτελούν πλέον το 71,2% του χρέους Κεντρικής Διοίκησης (διάγραμμα 4.2).

|  |
| --- |
| **Διάγραμμα 4.2 Σύνθεση χρέους Κεντρικής Διοίκησης**  **την 30/9/2017** |
|  |

Πηγή: ΟΔΔΗΧ

Η μέση υπολειπόμενη φυσική διάρκεια του χρέους της Κεντρικής Διοίκησης ήταν 6,3 έτη το 2011, ενώ, στις 30/9/2017, έχει σχεδόν τριπλασιαστεί και διαμορφώθηκε στα 18,64 έτη (Πίνακας 4.4).

|  |  |  |  |
| --- | --- | --- | --- |
| **Πίνακας 4.4 Μέση υπολειπόμενη φυσική**  **διάρκεια χρέους Κεντρικής Διοίκησης** | | | |
|  |  | | |
| Ημερομηνία | **Μέση Διάρκεια σε έτη** | | |
| **Χρέος σε ευρώ** | **Χρέος εκτός ζώνης ευρώ** | **Συνολικό χρέος** |
| 31/12/2011 | 6,28 | 3,21 | 6,30 |
| 31/12/2012 | 15,72 | 2,36 | 15,29 |
| 31/12/2013 | 16,54 | 3,76 | 16,02 |
| 31/12/2014 | 16,70 | 4,20 | 16,16 |
| 31/12/2015 | 17,21 | 4,28 | 16,76 |
| 31/12/2016 | 17,00 | 3,73 | 16,60 |
| 30/09/2017 | 19,07 | 3,21 | 18,64 |

Πηγή: ΟΔΔΗΧ

Στις 30/09/2017, ποσοστό 80,8% του χρέους Κεντρικής Διοίκησης είχε υπολειπόμενη φυσική διάρκεια μεγαλύτερη των πέντε ετών, λόγω της επιμήκυνσης των δανείων του Μηχανισμού Στήριξης και της έκδοσης νέων ομολόγων του Ελληνικού Δημοσίου στο πλαίσιο της ανταλλαγής ομολόγων (PSI) (πίνακας 4.5).

|  |  |
| --- | --- |
| **Πίνακας 4.5 Χρέος Κεντρικής Διοίκησης ως προς την**  **υπολειπόμενη φυσική διάρκεια** | |
|  |  |
| **Διάρκεια** | **30/09/2017** |
| Βραχυπρόθεσμο (μέχρι 1 έτος) | 10,1% |
| Μεσοπρόθεσμο (1 έως 5 έτη) | 9,1% |
| Μακροπρόθεσμο (άνω των 5 ετών) | 80,8% |
| **Σύνολο** | **100,0%** |

Πηγή: ΟΔΔΗΧ

**4. Δαπάνες εξυπηρέτησης χρέους Κεντρικής Διοίκησης**

Οι δαπάνες εξυπηρέτησης του χρέους της Κεντρικής Διοίκησης το 2017 εκτιμάται ότι θα διαμορφωθούν σε 86.075 εκατ. ευρώ, έναντι 13.203 εκατ. ευρώ το έτος 2016 (πίνακας 4.6).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Πίνακας 4.6 Δαπάνες εξυπηρέτησης χρέους Κεντρικής Διοίκησης**  **(σε εκατ. ευρώ)** | | | | | | | | | |
|  | | | | | | | | | |
| **Έτος** | **Χρεολύσια** | | | **Τόκοι** | | | **Παράλληλες**  **δαπάνες** | **Τόκοι και**  **παραλ. δαπάνες** | **Γενικό σύνολο** |
| **Συναλ.** | **Εθν. νομ.** | **Σύνολο** | **Συναλ.** | **Εθν. νομ.** | **Σύνολο** |
|  |  | **(1)** |  |  | **(2)** | **(3)** | **(2+3)** | **(1+2+3)** |
| 1996 | 1.894 | 8.369 | 10.263 | 1.263 | 8.378 | 9.641 | 339 | 9.980 | 20.243 |
| 1997 | 3.057 | 7.088 | 10.145 | 1.348 | 7.461 | 8.809 | 308 | 9.117 | 19.262 |
| 1998 | 3.550 | 6.132 | 9.682 | 1.625 | 7.393 | 9.018 | 170 | 9.188 | 18.870 |
| 1999 | 2.682 | 6.569 | 9.251 | 1.532 | 7.758 | 9.290 | 101 | 9.391 | 18.642 |
| 2000 | 4.640 | 8.491 | 13.131 | 1.922 | 7.577 | 9.499 | 58 | 9.557 | 22.688 |
| 2001 | 2.566 | 9.052 | 11.618 | 719 | 8.570 | 9.289 | 39 | 9.328 | 20.946 |
| 2002 | 2.397 | 17.883 | 20.280 | 391 | 8.144 | 8.535 | 59 | 8.594 | 28.874 |
| 2003 | 1.204 | 19.559 | 20.763 | 180 | 9.028 | 9.208 | 70 | 9.278 | 30.041 |
| 2004 | 667 | 17.777 | 18.444 | 85 | 9.198 | 9.283 | 72 | 9.355 | 27.799 |
| 2005 | 751 | 19.628 | 20.379 | 108 | 9.508 | 9.616 | 71 | 9.687 | 30.066 |
| 2006 | 65 | 16.524 | 16.589 | 92 | 9.349 | 9.441 | 56 | 9.497 | 26.086 |
| 2007 | 43 | 22.152 | 22.195 | 74 | 9.583 | 9.657 | 71 | 9.728 | 31.923 |
| 2008 | 424 | 25.822 | 26.246 | 82 | 11.052 | 11.134 | 72 | 11.206 | 37.452 |
| 2009 | 375 | 28.760 | 29.135 | 39 | 12.145 | 12.184 | 141 | 12.325 | 41.460 |
| 2010 | 159 | 19.390 | 19.549 | 104 | 12.873 | 12.977 | 246 | 13.223 | 32.772 |
| 2011 | -129 | 28.976 | 28.847 | 372 | 15.758 | 16.130 | 218 | 16.348 | 45.195 |
| 2012 | -1.353 | 25.261 | 23.908 | 603 | 11.530 | 12.133 | 631 | 12.764 | 36.672 |
| 2013 | 2.110 | 10.647 | 12.757 | 848 | 5.173 | 6.021 | 150 | 6.171 | 18.928 |
| 2014 | 2.367 | 22.453 | 24.820 | 955 | 4.573 | 5.528 | 82 | 5.610 | 30.430 |
| 2015 | 3.242 | 23.981 | 27.223 | 760 | 5.040 | 5.800 | 178 | 5.978 | 33.201 |
| 2016 | 1.159 | 6.401 | 7.560 | 426 | 5.162 | 5.588 | 55 | 5.643 | 13.203 |
| 2017\* | 790 | 79.210 | 80.000 | 370 | 5.630 | 6.000 | 75 | 6.075 | 86.075 |

\* Εκτιμήσεις

Σημειώσεις: α) Από το 2008 και έπειτα περιλαμβάνονται και οι δαπάνες προσαρμογών ESA 95.

β) Δεν περιλαμβάνονται εξοφλήσεις βραχυπρόθεσμου χρέους (έντοκα γραμμάτια ιδιωτικού τομέα, βραχυπρόθεσμοι τίτλοι εξωτερικού, ταμειακές διευκολύνσεις και repos) οι οποίες εμφανίζονται στον Πίνακα 4.7.

γ) Από το 2012 στις παράλληλες δαπάνες περιλαμβάνονται και προμήθειες εκταμίευσης δανείων από το ΕΤΧΣ και ΕΜΣ

δ) Η αύξηση των χρεολύσιων το 2017 οφείλεται στην εφαρμογή των βραχυπρόθεσμων μέτρων και στις ανταλλαγές ομολόγων.

Πηγή: ΟΔΔΗΧ

Οι δαπάνες για εξόφληση βραχυπρόθεσμων τίτλων του Ελληνικού Δημοσίου, οι οποίες από το 2011 έως το 2013 περιλαμβάνουν μόνο έντοκα γραμμάτια ιδιωτικού τομέα, ενώ από το 2014 περιλαμβάνουν και repos, εκτιμάται ότι το 2017 θα διαμορφωθούν σε 541.100 εκατ. ευρώ, έναντι 531.263 εκατ. ευρώ το 2016 (πίνακας 4.7).

Σημειώνεται ότι οι δαπάνες εξόφλησης εντόκων γραμματίων και repos αφορούν τις συνολικές ετήσιες εξοφλήσεις οι οποίες αναχρηματοδοτούνται με νέες αντίστοιχες εκδόσεις, δεδομένου ότι τόσο το υφιστάμενο συνολικό ύψος των ΕΓΕΔ όσο και το υφιστάμενο υπόλοιπο των repos δεν ξεπερνούν, έκαστο, τα 15.000 εκατ. ευρώ.

|  |  |  |  |
| --- | --- | --- | --- |
| **Πίνακας 4.7 Εξοφλήσεις βραχυπρόθεσμου χρέους**  **(σε εκατ. ευρώ)** | | | |
|  |  |  |  |
| **Έτος** | **Έντοκα γραμμάτια**  **ιδιωτικού τομέα** | **Βραχυπρόθεσμοι τίτλοι εξωτερικού(1) –**  **Βραχυπρόθεσμα δάνεια(2)** | **Σύνολο** |
| 2009 | 8.902 | 28.002 | 36.904 |
| 2010 | 17.974 | 4.627 | 22.601 |
| 2011 | 33.395 | 0 | 33.395 |
| 2012 | 47.008 | 0 | 47.008 |
| 2013 | 44.703 | 0 | 44.703 |
| 2014 | 40.558 | 88.549 | 129.107 |
| 2015 | 40.457 | 699.971 | 740.428 |
| 2016 | 40.941 | 490.322 | 531.263 |
| 2017 | 41.100 | 500.000 | 541.100 |

\* Εκτιμήσεις

(1)  Euro Commercial Paper (ECP)

(2)  Από το 2008 περιλαμβάνονται οι βραχυπρόθεσμες ταμειακές διευκολύνσεις και από το 2014 repos.

Πηγή: ΟΔΔΗΧ

Όπως φαίνεται στον πίνακα, οι δαπάνες για τόκους του χρέους της Κεντρικής Διοίκησης, μετά το 2012, διαμορφώνονται στα επίπεδα των 5.500-6.000 εκατ. ευρώ, ενώ το ύψος των δαπανών για τόκους διαμορφώνεται περίπου στο 3% ως ποσοστό του ΑΕΠ. Η μείωση αυτή οφείλεται στη μείωση του ύψους του δημόσιου χρέους μετά την ανταλλαγή των ομολόγων (PSI) του Μαρτίου 2012 και την επαναγορά του Δεκεμβρίου 2012, τη μείωση των επιτοκίων των δανείων του μηχανισμού στήριξης και την αναβολή καταβολής τόκων για τα δάνεια που χορηγήθηκαν από το Ευρωπαϊκό Ταμείο Χρηματοπιστωτικής Σταθερότητας (πίνακας 4.8, διάγραμμα 4.3).

|  |  |  |  |  |  |  |
| --- | --- | --- | --- | --- | --- | --- |
| **Πίνακας 4.8 Ύψος δαπανών για τόκους χρέους Κεντρικής Διοίκησης**  **(ποσά σε εκατ. ευρώ)** | | | | | | |
|  | | | | | | |
|  | **2013** | **2014** | **2015** | **2016** | **2017\*** | **2018\*\*** |
| Τόκοι | 6.021 | 5.528 | 5.800 | 5.588 | 6.000 | 5.200 |
| ως % του ΑΕΠ | 3,3% | 3,1% | 3,3% | 3,2% | 3,4% | 2,8% |

\* Εκτιμήσεις \*\* Προβλέψεις

Πηγή: ΟΔΔΗΧ

|  |
| --- |
| Διάγραμμα 4.3 Δαπάνες για τόκους χρέους Κεντρικής Διοίκησης **(% του ΑΕΠ)** |
|  |

\* Εκτιμήσεις \*\* Προβλέψεις

Πηγή: ΟΔΔΗΧ

**5. Η ενοποιημένη αγορά ευρωομολόγων**

To πρόγραμμα ποσοτικής χαλάρωσης (quantitative easing) της Ευρωπαϊκής Κεντρικής Τράπεζας συνεχίζεται καθ’ όλη τη διάρκεια του 2017 με μηνιαίες αγορές ομολόγων ύψους 60 δισ. ευρώ, ενώ οι συνολικές αγορές κρατικών χρεογράφων από την έναρξη του προγράμματος, τον Μάρτιο του 2015, έχουν ήδη ξεπεράσει τα 2 τρισ. ευρώ. Αξιοσημείωτο είναι ότι για τις χώρες του στενού πυρήνα της ευρωζώνης οι αποδόσεις των δεκαετών ομολόγων διαμορφώνονται κάτω του 1%, ενώ το σύνολο σχεδόν του βραχυπρόθεσμου και μεσοπρόθεσμου χρέους τους παρουσιάζει αρνητικές αποδόσεις.

**6. Αγορά τίτλων του Ελληνικού Δημοσίου**

Βελτιωμένο παρουσιάζεται το βραχυχρόνιο κόστος δανεισμού του Ελληνικού Δημοσίου, όπως αυτό αποτυπώνεται στις δημοπρασίες εντόκων γραμματίων 13 και 26 εβδομάδων. Στις δημοπρασίες του Νοεμβρίου του 2017 αυτό διαμορφώθηκε στο 2,30% για τα εξάμηνα και 1,80% για τα τρίμηνα έντοκα γραμμάτια, γεγονός που οφείλεται στη βελτίωση του επενδυτικού κλίματος μετά την ολοκλήρωση της δεύτερης αξιολόγησης και την εκταμίευση της δόσης από τον ESM, καθώς επίσης και στη βελτίωση του σχήματος της ελληνικής καμπύλης αποδόσεων μετά την πρόσφατη έξοδο της χώρας στις αγορές. Τα επιτόκια των εντόκων γραμματίων αναμένεται να υποχωρήσουν περαιτέρω το προσεχές διάστημα.

Η καμπύλη αποδόσεων του Ελληνικού Δημοσίου έχει θετική κλίση (steepening curve) για μεσοπρόθεσμες διάρκειες, καθώς και για μακροπρόθεσμες διάρκειες μέχρι 20 έτη, ενώ στη συνέχεια παρουσιάζει ελαφρά καθοδική κλίση (διάγραμμα 4.4).

|  |
| --- |
| **Διάγραμμα 4.4 Καμπύλη αποδόσεων τίτλων Ελληνικού Δημοσίου** |
|  |

Πηγή: ΟΔΔΗΧ

Η διαφορά απόδοσης (yield spread) μεταξύ του 10-ετούς ελληνικού και του αντίστοιχου γερμανικού ομολόγου αναφοράς, κατά το πρώτο τετράμηνο του 2017, κινήθηκε στα επίπεδα των 600-700 μονάδων βάσης. Στη συνέχεια το περιθώριο απόδοσης υποχώρησε σταδιακά έναντι του γερμανικού κάτω από τις 600 μονάδες και διαμορφώνεται στα τρέχοντα επίπεδα των 460 μονάδων βάσης, με την τρέχουσα απόδοση του δεκαετούς ομολόγου να διαμορφώνεται γύρω στο 5,03%.

Κατά τη διάρκεια του 2017 οι αποδόσεις των 10-ετών κρατικών τίτλων των υπόλοιπων χωρών του νότου της ευρωζώνης, όπως η Ιταλία, η Πορτογαλία και η Ισπανία, καθώς και χωρών όπως το Βέλγιο, η Ιρλανδία και η Γαλλία, εξακολούθησαν να διαμορφώνονται κοντά στα ιστορικά χαμηλά τους επίπεδα (διάγραμμα 4.5).

|  |
| --- |
| **Διάγραμμα 4.5 Αποδόσεις 10ετών κρατικών τίτλων**  **(ημερήσια στοιχεία – αποδόσεις)** |
|  |

Πηγή: ΟΔΔΗΧ

**Πρωτογενής αγορά τίτλων**

Το Ελληνικό Δημόσιο, τρία περίπου έτη μετά την τελευταία έκδοση ομολόγων τον Ιούλιο του 2014, πραγματοποίησε τον Αύγουστο του 2017 νέα κοινοπρακτική έκδοση πενταετούς ομολόγου ύψους 3.000 εκατ. ευρώ με σταθερό επιτόκιο 4,375%, μέρος της οποίας χρησιμοποιήθηκε για την επαναγορά του ομολόγου λήξεως 17/04/2019, επιτοκίου 4,75%.

Κατά τη διάρκεια του έτους το Ελληνικό Δημόσιο συνέχισε να εκδίδει τίτλους βραχυπρόθεσμης διάρκειας. Η βραχυπρόθεσμη χρηματοδότηση πραγματοποιήθηκε με μηνιαίες εκδόσεις εντόκων γραμματίων διάρκειας 13 και 26 εβδομάδων και σύναψη συμφωνιών repos κυρίως με τους φορείς της Γενικής Κυβέρνησης. Στις 30/09/2017 το ανεξόφλητο υπόλοιπο των ΕΓΕΔ ανερχόταν σε 14.934,3 εκατ. ευρώ, ενώ τα repos ανήλθαν σε 13.873,0 εκατ. ευρώ. Μέρος των ΕΓΕΔ και των repos αναμένεται να αντικατασταθεί είτε με ομόλογα είτε με δάνεια του ESM το επόμενο έτος. Ο μεσοσταθμικός συντελεστής κάλυψης των δημοπρασιών ΕΓΕΔ διαμορφώθηκε στο 1,40. Το μέσο σταθμικό επιτόκιο νέου δανεισμού, το οποίο διαμορφώθηκε από τις εκδόσεις εντόκων γραμματίων, του νέου πενταετούς ομολόγου και των δανείων που χορηγήθηκαν από τον Ευρωπαϊκό Μηχανισμό Σταθερότητας (ESM), έως 30/09/2017 διαμορφώθηκε στο 2,38%, ενώ η μέση φυσική διάρκεια του νέου δανεισμού διαμορφώθηκε σε 9,95 έτη έναντι 10,79 έτη την αντίστοιχη περσινή περίοδο.

**Δευτερογενής αγορά τίτλων**

Η συνολική αξία των συναλλαγών που καταγράφηκε στο Σύστημα Άυλων Τίτλων της Τράπεζας της Ελλάδος, η οποία περιλαμβάνει τις αγοραπωλησίες τίτλων και τις συμφωνίες επαναγοράς στην εξωχρηματιστηριακή αγορά (over-the-counter) και τις ηλεκτρονικές πλατφόρμες διαπραγμάτευσης, διαμορφώθηκε σε 361,08 δισ. ευρώ το γ’ τρίμηνο του 2017 έναντι 419,33 δισ. ευρώ το β’ τρίμηνο του 2017, ενώ το α’ τρίμηνο του 2017 είχε διαμορφωθεί σε 433,40 δισ. ευρώ.

Κατά το τρίτο τρίμηνο του 2017, το 36% της συναλλακτικής δραστηριότητας στην Ηλεκτρονική Δευτερογενή Αγορά Τίτλων (ΗΔΑΤ) επικεντρώθηκε στους μακροπρόθεσμους τίτλους με διάρκεια από 15 έως 30 έτη, το 19% στους μεσοπρόθεσμους τίτλους με διάρκεια από 3 έως 5 έτη και το 16% σε τίτλους εντόκων γραμματίων.

Η κατανομή της αξίας των συναλλαγών της ΗΔΑΤ ανάλογα με την εναπομένουσα διάρκεια των τίτλων, κατά το τρίτο τρίμηνο του 2017, παρουσιάζεται στο διάγραμμα 4.6.

|  |
| --- |
| **Διάγραμμα 4.6 Αξία συναλλαγών στην ΗΔΑΤ γ΄ τρίμηνο 2017**  **(με βάση την εναπομένουσα διάρκεια των τίτλων)** |
|  |

Πηγή: Τράπεζα Ελλάδος, ΗΔΑΤ

Το εννεάμηνο του 2017 η συναλλακτική δραστηριότητα στην Ηλεκτρονική Δευτερογενή Αγορά Τίτλων (ΗΔΑΤ) κινήθηκε στα επίπεδα του προηγούμενου έτους. Η εξέλιξη της αξίας των συναλλαγών που πραγματοποιήθηκε στην ΗΔΑΤ για τα εννεάμηνα των ετών 2016 και 2017, ανά μήνα, παρουσιάζεται στο διάγραμμα 4.7.

|  |
| --- |
| **Διάγραμμα 4.7 Μηνιαίος όγκος συναλλαγών επί τίτλων του Δημοσίου στην ΗΔΑΤ**  **(σε εκατ. ευρώ)** |
|  |

Πηγή: Τράπεζα Ελλάδος, ΗΔΑΤ

Η σύνθεση της ομάδας των βασικών διαπραγματευτών αγοράς κατά το τρέχον έτος αποτελείται από 4 ελληνικά και 18 διεθνή πιστωτικά ιδρύματα.

**7. Βασικές κατευθύνσεις δανεισμού και διαχειριστικοί στόχοι έτους 2018**

Κατά το τρέχον έτος συνεχίστηκε η αξιοποίηση και η βέλτιστη διαχείριση των ταμειακών διαθεσίμων των φορέων της Γενικής Κυβέρνησης, μέσω εφαρμογής προγράμματος πράξεων διαχείρισης ταμειακής ρευστότητας υπό τη μορφή repo agreements, τις οποίες συνάπτει ο Οργανισμός Διαχείρισης Δημοσίου Χρέους (ΟΔΔΗΧ).

Με το πρόγραμμα αυτό αξιοποιείται πλέον το μεγαλύτερο μέρος των ταμειακών διαθεσίμων των εν λόγω φορέων με ιδιαίτερα αποτελεσματικό τρόπο, παρέχοντας επ’ ωφελεία τους ανταγωνιστικές υψηλές αποδόσεις, διασφαλίζοντας ταυτόχρονα αντίστοιχο όφελος ως προς το δημοσιονομικό αποτέλεσμα της Γενικής Κυβέρνησης, με σωρευτικά θετικές επιπτώσεις για τη βιωσιμότητα του δημοσίου χρέους. Για το έτος 2018 θα συνεχισθεί η περαιτέρω επέκταση και εμβάθυνση του προγράμματος αυτού με απώτερο στόχο την ολοκλήρωση της δημιουργίας ενιαίου λογαριασμού διαχείρισης ταμειακών διαθεσίμων.

Η βραχυπρόθεσμη χρηματοδότηση του Ελληνικού Δημοσίου για το έτος 2018 θα συνεχίσει να υλοποιείται και μέσω εκδόσεων εντόκων γραμματίων.

Επιπροσθέτως, με στόχο την αναδημιουργία επαρκούς ρευστότητας και μίας αντιπροσωπευτικής καμπύλης αποδόσεων ομολόγων αναφοράς του Ελληνικού Δημοσίου, καθώς και τη δημιουργία επαρκών ταμειακών διαθεσίμων ασφαλείας για την απρόσκοπτη χρηματοδότηση του ΕΔ, αποκλειστικά από την διεθνή και εγχώρια αγορά κεφαλαίων μετά τη λήξη του τρέχοντος προγράμματος, θα επιχειρηθεί εκ νέου η έξοδος στις αγορές.

Στους σχεδιασμούς, μεταξύ άλλων, περιλαμβάνεται σειρά νέων ομολογιακών εκδόσεων σταθερού επιτοκίου με κομβικές διάρκειες, ενώ εντός του Νοεμβρίου θα πραγματοποιηθεί η ανταλλαγή των ομολόγων προερχόμενων από το PSI με νέα ομόλογα, στο πλαίσιο ενός συντεταγμένου προγράμματος διαχείρισης υφιστάμενων υποχρεώσεων χαρτοφυλακίου χρέους (LME-Liability Management Exercise), κατά τα πρότυπα της πρόσφατης επιτυχημένης έκδοσης του νέου 5-ετούς Ομολόγου του Ελληνικού Δημοσίου (ΟΕΔ) λήξης 2022 και της αντίστοιχης ανταλλαγής ΟΕΔ λήξης 2019, που έλαβαν χώρα την 1η Αυγούστου 2017.

Σημειώνεται ότι στο πλαίσιο της αρχής της ευρωπαϊκής αλληλεγγύης, από τις πρόσφατες αποφάσεις του Eurogroup της 15ης Ιουνίου 2017, διασφαλίζεται η επί της ουσίας παροχή έμμεσης εγγύησης από τους Ευρωπαίους Εταίρους προς το ΕΔ για απρόσκοπτη έξοδό του στις αγορές, με πιθανή εκταμίευση στο τέλος του προγράμματος μέρους των αδιάθετων δανειακών κεφαλαίων του τρέχοντος προγράμματος, με στόχο τη δημιουργία ταμειακών διαθεσίμων ασφαλείας του ΕΔ.

Τα παραπάνω, σε συνδυασμό με τις αντίστοιχες αποφάσεις για λήψη περαιτέρω μέτρων ελάφρυνσης του δημοσίου χρέους σε μέσο-μακροχρόνιο ορίζοντα και την ενδεχόμενη σύνδεση αυτών με τους ρυθμούς οικονομικής ανάπτυξης, εφόσον αυτά κριθούν απαραίτητα, αναμένεται να οδηγήσουν σε σημαντική αύξηση της ρευστότητας τόσο του ΕΔ ειδικά, όσο και της ελληνικής οικονομίας γενικότερα, καθώς και στη σημαντική βελτίωση του οικονομικού και επενδυτικού κλίματος για τη χώρα, παράγοντες εξαιρετικά κρίσιμοι για οριστική έξοδο από την κρίση.

Επίσης, κατά το επόμενο έτος, θα διατηρηθούν οι βασικοί μεσοπρόθεσμοι στόχοι διαχείρισης του χαρτοφυλακίου δημοσίου χρέους, όπως είναι η διατήρηση του συναλλαγματικού κινδύνου στα σημερινά ελάχιστα επίπεδα για τα δάνεια εκτός ευρώ και η βελτίωση της αναλογίας χρέους σταθερού επιτοκίου στο σύνολο του χαρτοφυλακίου.

Καθοριστικό ρόλο για την επίτευξη των προαναφερόμενων διαχειριστικών στόχων θα έχουν τα βραχυπρόθεσμα μέτρα για την αναδιάρθρωση του ελληνικού χρέους, που αναμένεται να ολοκληρωθούν έως τη λήξη του προγράμματος, τον Αύγουστο του 2018. Κύρια επιδίωξη των μέτρων αυτών αποτελεί, μεταξύ άλλων, η αντιστάθμιση του υφιστάμενου επιτοκιακού κινδύνου του χαρτοφυλακίου δημοσίου χρέους με στόχο τη βέλτιστη προβλεψιμότητα των μελλοντικών δαπανών εξυπηρέτησής του, με προοπτική τη συνέχιση της εκδοτικής δραστηριότητας της χώρας στις διεθνείς αγορές.

**ΕΓΓΥΗΣΕΙΣ**

Η χορήγηση εγγυήσεων από το Ελληνικό Δημόσιο αποτελεί ένα σημαντικό εργαλείο άσκησης δημοσιονομκής πολιτικής , το οποίο μέχρι σήμερα έχει χρησιμοποιηθεί, σε μεγάλο βαθμό, για τη χρηματοδότηση δημόσιων και ιδιωτικών φορέων της οικονομίας.

Τα τελευταία χρόνια η χάραξη πολιτικής εγγυήσεων του Δημοσίου εξαρτάται από το γενικότερο σχέδιο δημοσιονομικής προσαρμογής και οικονομικής ανάπτυξης της χώρας, που αποτελεί προϋπόθεση για τη χρηματοδότηση της ελληνικής οικονομίας από το Μηχανισμό Στήριξης της Ευρωζώνης και του Διεθνούς Νομισματικού Ταμείου.

Συγκεκριμένα, η πολιτική εγγυήσεων εντάσσεται στο πλαίσιο των κριτηρίων και των στόχων της Σύμβασης Χρηματοδοτικής Διευκόλυνσης, με το όριο των εγγυήσεων να είναι κατ’ αρχήν μηδενικό με εξαίρεση:

* τις εγγυήσεις που παρέχονται για δανεισμό φορέων εντός της Γενικής Κυβέρνησης,
* τις εγγυήσεις που παρέχονται για τη στήριξη των τραπεζών,
* τις εγγυήσεις που σχετίζονται με δάνεια που χορηγούνται από την Ευρωπαϊκή Τράπεζα Επενδύσεων,
* τις εγγυήσεις που χορηγούνται για φυσικές καταστροφές σε ιδιώτες και επιχειρήσεις που έχουν αποδεδειγμένα υποστεί ζημιές (μείον τυχόν ποσά που εισέπραξαν ως ασφαλιστική αποζημίωση), μέχρι του ποσού των 30 εκατ. ευρώ.

Για το έτος 2017 τα στοιχεία των εγγυήσεων εκτιμάται να διαμορφωθούν ως εξής (πίνακας 4.9 και διάγραμμα 4.8):

* Οι εγγυήσεις θα κυμανθούν στο 0,15% του ΑΕΠ, έναντι 0,09% το 2016.
* Οι καταπτώσεις αναμένεται να διαμορφωθούν στο 0,38% του ΑΕΠ, έναντι 0,24% το 2016.
* Το ανεξόφλητο εγγυημένο υπόλοιπο αναμένεται να διαμορφωθεί στο 6,7% του ΑΕΠ, έναντι 7,5% το 2016.

Επισημαίνεται ότι τα στοιχεία του πίνακα 4.9 και του διαγράμματος 4.8 δεν περιλαμβάνουν τις εγγυήσεις που έχουν παρασχεθεί προς τα πιστωτικά ιδρύματα τόσο στο πλαίσιο της ενίσχυσης της ρευστότητάς τους όσο και στο πλαίσιο του Προγράμματος Ενίσχυσης της Επιχειρηματικότητας.

Για το έτος 2018, η πολιτική εγγυήσεων εκτιμάται ότι θα συνεχίσει να υπόκειται στο ανωτέρω πλαίσιο κριτηρίων και στόχων της Σύμβασης Χρηματοδοτικής Διευκόλυνσης.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Πίνακας 4.9 Εγγυήσεις, ανεξόφλητο εγγυημένο υπόλοιπο, καταπτώσεις καιπρομήθειες εγγυήσεων κατά τα έτη 2000-2017 **(σε εκατ. ευρώ)** | | | | | | | | | |
|  |  | |  | |  | |  |  | |
|  | **Εγγυήσεις** | | **Ανεξόφλητο εγγυημένο**  **υπόλοιπο** | | **Καταπτώσεις** | | **Έσοδα από**  **προμήθειες εγγυήσεων**  **του Δημοσίου και**  **εισπράξεις από ΔΟΥ** | **Καταπτώσεις που**  **τελικά βαρύνουν**  **το Δημόσιο** | |
|  | **(1)** | | **(2)** | | **(3)** | | **(4)** | **(5) = (3)-(4)** | |
|  | **1/1-31/12** | | **την 31/12** | | **1/1-31/12** | | **1/1-31/12** | **1/1-31/12** | |
| **Έτος** | **Ποσά** | **Εγγυήσεις**  **ως % του ΑΕΠ** | **Ποσά** | **Υπόλοιπο**  **ως % του ΑΕΠ** | **Ποσά** | **Καταπτώσεις**  **ως % του ΑΕΠ** | **Ποσά** | **Ποσά** | **Καταπτώσεις ως % του ΑΕΠ** |
| 2000 | 1.511,4 | 1,1 | 8.416,7 | 6,0 | 332,3 | 0,2 | 35,3 | 297,0 | 0,21 |
| 2001 | 1.011,0 | 0,7 | 8.819,3 | 5,8 | 366,7 | 0,2 | 45,8 | 320,9 | 0,21 |
| 2002 | 905,0 | 0,6 | 9.714,6 | 5,9 | 360,5 | 0,2 | 47,3 | 313,2 | 0,19 |
| 2003 | 1.545,5 | 0,9 | 12.143,4 | 6,8 | 293,6 | 0,2 | 66,4 | 227,2 | 0,13 |
| 2004 | 1.848,4 | 1,0 | 14.436,5 | 7,5 | 593,9 | 0,3 | 57,9 | 536,0 | 0,28 |
| 2005 | 1.628,2 | 0,8 | 16.200,5 | 8,1 | 373,9 | 0,2 | 51,2 | 322,7 | 0,16 |
| 2006 | 1.736,0 | 0,8 | 17.936,1 | 8,2 | 94,6 | 0,1 | 49,2 | 45,4 | 0,02 |
| 2007 | 1.656,6 | 0,7 | 19.929,0 | 8,6 | 42,3 | 0,02 | 57,3 | -15,0 | -0,01 |
| 2008 | 1.788,0 | 0,7 | 23.232,0 | 9,6 | 434,1 | 0,18 | 68,4 | 365,7 | 0,15 |
| 2009 | 1.563,7 | 0,7 | 25.586,6 | 10,8 | 704,8 | 0,30 | 70,7 | 634,1 | 0,27 |
| 2010 | 1.254,4 | 0,6 | 22.438,2 | 9,9 | 974,2 | 0,43 | 78,5 | 895,7 | 0,40 |
| 2011 | 1.804,9 | 0,9 | 19.950,8 | 9,6 | 1.442,0 | 0,70 | 135,8 | 1.306,2 | 0,63 |
| 2012 | 688,0 | 0,4 | 19.314,7 | 10,1 | 796,0 | 0,42 | 72,6 | 723,4 | 0,38 |
| 2013 | 634,7 | 0,4 | 17.234,4 | 9,5 | 877,5 | 0,49 | 170,0 | 707,5 | 0,39 |
| 2014 | 536,6 | 0,3 | 16.315,0 | 9,1 | 588,2 | 0,33 | 83,0 | 505,2 | 0,28 |
| 2015 | 65,0 | 0,04 | 15.121,2 | 8,6 | 702,1 | 0,40 | 72,0 | 630,1 | 0,36 |
| 2016 | 162,9 | 0,09 | 13.122,9 | 7,5 | 412,3 | 0,24 | 108,4 | 303,9 | 0,17 |
| 2017\* | 266,6 | 0,15 | 11.996,1 | 6,7 | 679,0 | 0,38 | 80,0 | 599,0 | 0,34 |

*\*Τα στοιχεία για το έτος 2017 αποτελούν εκτίμηση.*

|  |
| --- |
| **Διάγραμμα 4.8 Εγγυήσεις, καταπτώσεις και ανεξόφλητο εγγυημένο υπόλοιπο**  **κατά τα έτη 2000-2017**  **(ως % του ΑΕΠ)** |
| Πηγή: Υπουργείο Οικονομικών | | |

**Ενίσχυση ρευστότητας της οικονομίας**

* Με την ψήφιση του ν.3723/2008 «Ενίσχυση της ρευστότητας της οικονομίας για την αντιμετώπιση των επιπτώσεων της διεθνούς χρηματοοικονομικής κρίσης και άλλες διατάξεις» (ΦΕΚ 250/Α’/9-12-2008) επιχειρήθηκε η προστασία της ελληνικής οικονομίας από τις επιπτώσεις της διεθνούς κρίσης μέσω της ενίσχυσης της ρευστότητας του πιστωτικού συστήματος. Σκοπός ήταν να αποκτήσουν οι τράπεζες επιπλέον κεφάλαια για τη χορήγηση πιστώσεων στα νοικοκυριά και στις επιχειρήσεις και να αμβλυνθούν οι πιέσεις στα επιτόκια χορηγήσεων.

Στα μέσα επίτευξης του ανωτέρω στόχου περιλαμβάνεται η παροχή της εγγύησης του Ελληνικού Δημοσίου προς τις τράπεζες που έχουν λάβει άδεια λειτουργίας από την Τράπεζα της Ελλάδος και καλύπτουν το δείκτη κεφαλαιακής επάρκειας που αυτή θέτει, για δάνεια που θα συναφθούν με ή χωρίς έκδοση τίτλων και θα έχουν διάρκεια από τρεις μήνες έως τρία έτη.

Στο πλαίσιο του παραπάνω νόμου, το ανώτατο ποσό εγγυήσεων είναι 85 δισ. ευρώ. Οι εγγυήσεις που είναι σε ισχύ στις 31/10/2017 ανέρχονται στο ποσό των 380 εκατ. ευρώ με δικαιούχο ένα (1) μόνο πιστωτικό ίδρυμα.

Σημειώνεται ότι οι εγγυήσεις παρουσιάζουν σημαντική μείωση σε σχέση με το προηγούμενο έτος, καθώς το ύψος τους ήταν 3.880 εκατ. ευρώ στις 31/10/2016.

Η παραπάνω εγγύηση παρέχεται έναντι προμήθειας, η οποία αποτελεί έσοδο του Ελληνικού Δημοσίου. Συγκεκριμένα, για το έτος 2017, έχει εισπραχθεί το συνολικό ποσό των 13,8 εκατ. ευρώ κατά τους πρώτους δέκα μήνες του έτους.

Κατόπιν αυτών, το πλαίσιο ενίσχυσης των τραπεζών συνέβαλε αποφασιστικά στη διατήρηση της σταθερότητας και της ρευστότητάς τους.

* Σύμφωνα με τον ν.3845/2010 «Μέτρα για την εφαρμογή του μηχανισμού στήριξης της ελληνικής οικονομίας από τα κράτη-μέλη της Ζώνης του ευρώ και το Διεθνές Νομισματικό Ταμείο» (ΦΕΚ 65/Α’/6-5-2010) δόθηκε η δυνατότητα παροχής της εγγύησης του Ελληνικού Δημοσίου στην Τράπεζα της Ελλάδος για κάλυψη πιστώσεων σε τράπεζες που εδρεύουν στην Ελλάδα και παραμένουν φερέγγυες, με σκοπό την αντιμετώπιση προσωρινών βραχυπρόθεσμων προβλημάτων ρευστότητας (Emergency Liquidity Assistance - ELA).

Στο πλαίσιο του παραπάνω νόμου, το ανώτατο ποσό εγγυήσεων ορίζεται σε 60 δισ. ευρώ. Οι εγγυήσεις που είναι σε ισχύ ανέρχονται στο ποσό των 26 δισ. ευρώ.

Η Τράπεζα της Ελλάδος καθορίζει και εισπράττει από τις τράπεζες με τις οποίες καταρτίζει τις συμβάσεις παροχής πίστωσης προμήθεια, την οποία πιστώνει σε λογαριασμό του Ελληνικού Δημοσίου. Μέχρι σήμερα, για το έτος 2017 έχει εισπραχθεί το συνολικό ποσό των 79 εκατ. ευρώ περίπου.

* Η Ευρωπαϊκή Τράπεζα Επενδύσεων στο πλαίσιο του προγράμματος ενίσχυσης της επιχειρηματικότητας χορηγεί δάνεια στα τραπεζικά ιδρύματα με αποκλειστικό σκοπό τη χρηματοδότηση των μικρών και μεσαίων επιχειρήσεων.

Με βάση το πρόγραμμα αυτό, έχουν μέχρι σήμερα παρασχεθεί εγγυήσεις προς την Ευρωπαϊκή Τράπεζα Επενδύσεων για την κάλυψη δανείων συνολικού ποσού 1.010 εκατ. ευρώ. Το ανεξόφλητο υπόλοιπο αυτών των δανείων είναι 911,3 εκατ. ευρώ και έχει εισπραχθεί προμήθεια 4,6 εκατ. ευρώ μέχρι τις 30/9/2017.

* H Ευρωπαϊκή Τράπεζα Επενδύσεων έχει θέσει σε εφαρμογή το πρόγραμμα Ενίσχυσης της Χρηματοδότησης του Εμπορίου (Trade Finance Facility), ένα νέο εργαλείο βραχυπρόθεσμης εγγύησης, προσφέροντας έως και 500 εκατ. ευρώ για τη στήριξη του διεθνούς εμπορίου των ελληνικών μικρών και μεσαίων επιχειρήσεων.

Με βάση το πρόγραμμα αυτό έχει μέχρι σήμερα παρασχεθεί εγγύηση του Ελληνικού Δημοσίου προς την Ευρωπαϊκή Τράπεζα Επενδύσεων συνολικού ποσού 10 εκατ. ευρώ.